Preek Laboratorium
Die leierskap van Coram Deo het besluit om ‘n addisionele inisiatief van stapel te stuur om predikers aan te moedig en te help om met groter impak te preek. Hierdie inisiatief staan bekend as Die Preek Laboratorium.
Die aard van die preek laboratorium
Die preek laboratorium is nie ‘n plek vir akademies-teoretiese opleiding nie. Dit is eerder ‘n plek waar predikers betrokke raak in ‘n persoonlike ontwikkelingsproses. Die klem val nie op die vermeerdering van kennis nie, maar op persoonlike groei en die ontginning/gebruik van kommunikatiewe elemente en vaardighede wat die impak van ‘n preek kan verhoog.
In hierdie sin funksioneer die Preek Laboratorium as aanvulling tot bestaande opleiding. Die klem sal egter val op die praktyke van effektiewe oordrag, dit is, op metodes van aanbieding wat mense se harte en lewens aangryp en verskuif.
Die preek laboratorium sou daarom beskryf kon word as ‘n vakleerlingskap in die vaardigheid van impak prediking. En die doel daarvan: om predikers te begelei om die innerlike sekuriteit en selfvertroue te ontwikkel om met oortuiging preke aan te bied wat mense se lewens op alle vlakke van hul menswees (in besonder die vlak van hulle ervaarde geloofslewe) aanraak.
Tydens die preek laboratorium sal dr. Floris Knouwds (of iemand anders) as inleier optree om gesprekke oor relevante onderwerpe aan die gang te sit. Die idee is dan dat dit telkens die groeplede stimuleer om een tree verder te gee op hulle eie pad van navorsing, ontdekking en persoonlike ontwikkeling. Later sal groeplede op grond van hul eie navorsing sake aan die orde stel en die groep begelei. Die idee is juis dat die preek laboratorium ‘n samewerkende (kollektiewe) proses sal wees en dat daaruit ‘n unieke leermodel ontwikkel word vir die predikers wat betrokke is.
Styl waarin die preek laboratorium aangebied word:
Gesprekke/sake wat by die preek laboratorium hanteer word, sal aanvanklik op die volgende manier gestruktureer word:
1. ‘n Kort definisie en/of omskrywing van die saak waaroor die gesprek gaan – in terme van die problematiek waarmee predikers te make het en die saak waarmee gewerk gaan word. Byvoorbeeld: “Ervarings van die verlede (onder andere in skole en kerke) leer mense om op ‘n passiewe manier na preke te luister. Daarom verloor jy hulle aandag outomaties – dit is, as jy nie maniere vind om hulle telkens en deurlopend by jou stof te betrek nie. ‘n Verdere probleem is dat predikers dikwels te beperk dink oor die maniere waarop die hoorder se aandag gevang kan word. Daarom is dit belangrik om jou repertoire van metodes waarmee jy hulle in die stof betrek, uit te brei. Sodat jy op ‘n bewuste vlak kan beplan vir en sorg dat jy jou hoorder se aandag behou.”
2. Die beginsel/s wat jy moet verstaan om meer effektief te raak om mense se aandag te betrek by die inhoud van jou preek. Byvoorbeeld: hoe om die verskillende vlakke van menswees en menslike funksionering te gebruik om hoorders se aandag telkens terug te kry.
3. Praktiese metodes/ tegnieke vaardighede (een op ‘n keer) wat jou vermoë kan verhoog om mense se aandag te betrek by die inhoud van jou preek. Byvoorbeeld: Hoe om stiltes bewustelik te gebruik om die hoorder in te trek in die stof wat jy hanteer.
4. Praktiese demonstrasie en inoefening.
5. Beplanning vir die gebruik en inoefening van vaardighede in jou eie gemeente.
6. Persoonlike inoefening in jou preke in die gemeente (doen van wat jy ontdek het!).
7. Deurlopende gesprek oor ervarings, vrae en ontdekkings op ‘n geslote internet Forum.
8. Persoonlike terugvoer (“debriefing”) oor jou ervaring by die volgende preek laboratorium – sodat ons by mekaar kan leer en mekaar kan aanmoedig om prakties te bly werk aan die skep van meer effektiewe preke.
Voorlopige “agenda” vir die preek laboratorium:
Sommige van die onderwerpe wat iewers langs die pad op die tafel kan kom, is die volgende:
Hoe om die bewuste (en meestal onbewuste) voorveronderstellings waarmee jy preek (en wat dikwels jou effektiwiteit kortwiek) te identifiseer en te herskryf.
Hoe om jou identiteit as prediker te herdefineer... sodat jy meer kongruent en gefokus kan werk met effektiwiteit in jou prediking.
Hoe om jou persoonlike inklinasies te gebruik in die ontwikkeling van ‘n unieke preekstyl, dit is, een wat eg is aan jou en wat impak maak.
Hoe om jou persoonlike preekstyl te identifiseer en nuwe vaardighede daarin te integreer sodat jy jouself kan wees wanneer jy die preek lewer... en dit met impak kan doen.
Hoe om ‘n proses van preekvoorbereiding te ontwikkel wat jou help om jou preek met groter impak af te lewer.
Hoe om jou fokus (wat volgens Daniel Goleman díe faktor in sukses is) reg te kry en reg te hou wanneer jy hoë impak preke voorberei.
Ontdek en leer gebruik die “toolbox” gebruik wat jou preke groter impak sal gee.
Hoe om die regte taalpatrone te gebruik wat die inhoud van jou preek in mense se gemoed laat vashaak.
Geheime om ankers effektief te gebruik om die kernkonsepte in jou preek “sticky” te maak.
Hoe om ankers te gebruik om kernkospete of frases in jou hoorder se gedagtes te laat vashaak.
Hoe om suksesmodellering te gebruik om die geheime van top kommunikeerders se effektiwiteit te ontrafel en te gebruik.
Hoe om die konteks van jou preek (fisiese situasie, verloop van die erediens, ens.) te bestuur om die impak van jou preek te ondersteun en/of te verhoog.
Hoe om ‘n omvattende konsep van menswees te gebruik om ‘n multidimensionele impak op jou hoorder te maak.
Hoe om ‘n preek te skep wat ‘n hoë mate van interaktiwiteit by die hoorder verseker – op verskeie vlakke van betrokkenheid.
Hoe om jou preek met hoër vlakke van energie te lewer.
Hoe om die blokkasies wat keer dat jy effektief preek (beide in jouself en in jou omgewing) te identifiseer, te herskryf in werkbare uitdagings en dit te oorkom.
Hoe om stories reg te vertel – só dat dit mense aangryp en ‘n groter impak maak.
Hoe om die nie-verbale aspekte van jou preek te bedink, beplan en uit te voer vir hoër impak.
Hoe om “coaching” te gebruik as ‘n model vir en hulpmiddel in prediking.
Hoe om ‘n kleingroep te vestig en in te rig wat jou kan help om die effektiwiteit van jou preke te verhoog.
Hoe om preke te skep en te gebruik in ‘n nuwe era van internet, multimedia aanbiedings en sosiale media.
Vereistes vir deelname aan die preek laboratorium:
Om deel te neem aan die preek laboratorium gaan van jou ‘n duidelike en aktiewe verbintenis aan die volgende vra:.
om 6 vol dae per jaar (versprei deur die loop van die jaar) in jou program te allokeer om die preek laboratorium by te woon, dit is, om tyd daarvoor oop te maak en dit ‘n prioriteit te maak;
om deel te neem aan die persoonlike ontdekkingstog waarop jy begelei word, dit is, om saam te dink, saam te soek, saam te praat en saam te groei na ‘n plek in jou lewe waar jy met meer selfvertroue en impak die inhoud van jou preke kan oordra;
om die ontdekkings wat jy in die laboratorium maak na die praktyk deur te voer deur dit in te oefen en daarmee te eksperimenteer in jou preke in die gemeente;
om jou eie (persoonlike) vrae, nadenke en ontdekkings in ‘n joernaal te verwoord en met die res van die groep te deel;
om deel te word van en deel te neem neem aan ‘n geslote Forum – een waar die gesprek rondom impak prediking deurlopend gevoer word; en
om een aspek van impak prediking te kies (een wat jou hart roer!), om daaroor navorsing te doen (in teorie en praktyk) en om jou resultate met die groep te deel. En so deel te word van die proses waardeur groeplede groei na groter effektiwiteit in die oordra van preke.
Die tweede rondte van die Preek Laboratorium skop af in Januarie 2019
by Coram Deo NG Gemeente in Risiville, Vereeniging
en die kostes sal R1500.00 per jaar per persoon beloop.
As gevolg van die aard van die preek laboratorium sal slegs ‘n beperkte hoeveelheid persone daaraan kan deelneem.
Vir meer inligting of navrae:
Indien jy enige verdere vrae het (of sommer net wil gesels) oor die preek laboratorium,
OF as jy belangstel om deel te neem daaraan,
kan jy dr. Floris Knouwds kontak
by 016 4231205 of 0829272575
of per e-pos by fknouwds@telkomsa.net.
Deel van die pad vorentoe… ‘n preek laboratorium